MRK doen ondersoek ná maaiers in pasiënt se mondDie RK Khan-hospitaal in Chatsworth in KZN. (Foto: Dept. van gesondheid: KZN) Die DA in KwaZulu-Natal het ŉ besluit van die Menseregtekommissie (MRK) om ŉ ondersoek na toestande by die RK Khan-hospitaal in Chatsworth te doen, verwelkom. Die ondersoek kom ná maaiers in die 52-jarige Sadick Ebrahim, ŉ pasiënt by die hospitaal, se mond gevind is. Maroela Media het vroeër berig Ebrahim is ŉ week na die voorval aan natuurlike oorsake dood. Die MRK het die ondersoek op eie inisiatief begin. Imran Keeka, ŉ DA-lid van die KwaZulu-Natalse provinsiale wetgewer, het gesê die voorval het die party verstom en gesê die MRK se ondersoek is presies wat nodig is. “Dít omdat die ondersoek wat die KwaZulu-Natalse LUR vir gesondheid, Nomagugu Simelane-Zulu, gelas het na die veragtelike versuim om behoorlike sorg te verskaf, op niks gaan uitloop nie,” het Keeka gesê. Die lewende maaiers is in die pasiënt se mond gevind. (Foto: verskaf) “Ons weet dít, omdat haar voorganger verskeie kere in die verlede ondersoeke na ernstige kwessies gelas het, wat uiteindelik op absoluut niks uitgeloop het nie. Niemand is in daardie voorvalle ooit verantwoordelik gehou nie en niemand is ooit daaroor afgedank nie.” Keeka het gesê die DA het die afgelope paar jaar verskeie oorsigbesoeke aan die hospitaal gebring. Die hospitaal hanteer veel meer gevalle as waarvoor hy kapasiteit het en die fasiliteit het boonop heeltemal te min personeel. Hy het gesê dié omstandighede dra sonder twyfel by tot die klagtes wat die party al oor die hospitaal ontvang het. “Dit is op grond hiervan wat ons vandag aan die MRK gaan skryf en vra dat hy sy ondersoek sal uitbrei om ook pasiëntesorg in die geheel by die fasiliteit te ondersoek. Ons gaan ook vra dat streng aanbevelings na afloop van die ondersoek gedoen sal word om die nuwe LUR en haar departement in die belang van alle inwoners van KwaZulu-Natal, verantwoordelik te hou,” het Keeka gesê. “Die ANC-geleide politieke leiers in KwaZulu-Natal se gesondheidsdepartement sit dikwels met gevoude hande wanneer dit kom by probleme met personeel, infrastruktuur en die verskaffing van medisyne. Die toestande duur net voort en dit is onaanvaarbaar. Dit is ook algemene kennis dat die ANC-geleide regering boonop dikwels dié swak diens beloon,” het Keeka gesê. “Dit is beslis die geval met die voormalige KwaZulu-Natalse LUR vir gesondheid, Sibongiseni Dhlomo, wat ten spyte van die skending van die menseregte van onkologiepasiënte in ons provinsie, nou oor die nasionale gesondheidsportefeuljekomitee waghou.” Keeka het die DA se medelye met die Ebrahim-familie betuig en gesê hulle is ongetwyfeld diep getraumatiseer deur die voorval. “Ons sal die familie Woensdag besoek en op dieselfde dag die uitvoerende hoof van die RK Khan-hospitaal ook besoek. Die nuwe LUR moenie probeer om dié vergadering met die hospitaalbestuur te probeer keer nie, iets wat haar voorgangers gereeld gedoen het,” het Keeka gesê.